CEPOS

Center for Politiske Studier (CEPOS) er en borgerlig-liberal tænketank, der er uafhængig af økonomiske midler fra politiske organisationer eller politiske partier, men har en lang række private donorer.

CEPOS blev stiftet 11. marts 2004 af mediefolk, tidligere politikere, erhvervsledere, kunstnere og akademikere med den tidligere konservative forsvarsminister Bernt Johan Collet som bestyrelsesformand og primus motor. Efter at have skaffet de nødvendige midler, blev tænketanken officielt åbnet 10. marts 2005 og har siden via sit kontor i København været med til at præge den politiske debat.

CEPOS er inspireret af udenlandske tænketanke som American Enterprise Institute, Heritage Foundation, CATO Institute, Adam Smith Institute, Institute of Economic Affairs m.fl. Målet er at bevare og styrke grundlaget for et frit og velstående samfund bl.a. gennem skattelettelser, privat initiativ samt vitale kulturelle og politiske institutioner og begrænsning af statsmagten.

CEPOS udarbejder undersøgelser og politiske analyser af såvel den generelle politiske debat som den politiske proces. Inspireret af Heritage Foundation foretrækker CEPOS proaktive politiske analytikere, der udarbejder relativt korte politiske notater, som kan bestå af det, Heritage Foundation kalder "attachétaske-testen", dvs. at travle politikere kan læse dem i ledige stunder under f.eks. transport.

CEPOS er den danske repræsentant i Economic Freedom of the World Research Project.

Værdigrundlag 
Programpunkter/værdier:
 Personlig og økonomisk frihed, en begrænset statsmagt
 Et samfund understøttet af sunde borgerlige institutioner
 Omlægning og begrænsning af direkte og indirekte offentlig støtte
 Fri konkurrence og frie markeder
 Flad skat

CEPOS deltager i Stockholm Network, en sammenslutning af ca. 110 frimarkedstænketanke.

Stifterne af CEPOS 
De der den 11. marts 2004 tog initiativ til at stifte CEPOS:

 Christopher Arzrouni, cand.scient.pol.
 Rolf Bagger, forfatter, journalist
 Annelise Bistrup, redaktør
 Sven Blomberg, direktør
 Bent Blüdnikow, redaktør
 Jesper Bruun Rasmussen, auktionsleder
 Bernt Johan Collet, godsejer, HA, tidl. forsvarsminister
 Peter la Cour, cand.phil.
 Ann-Sofie Dahl, docent, fil.dr.
 Jan Duckert, direktør
 Kasper Elbjørn, cand.scient.pol
 Uffe Ellemann-Jensen, cand.polit, tidl. udenrigsminister
 Bent Fabricius-Bjerre, komponist
 Herman Federspiel, advokat (H)
 Henning Fonsmark, forfatter, mag.art.
 Nicolai Juul Foss, professor, ph.d., cand.polit
 Nils Foss, direktør
 Nikolaj Gammeltoft, cand.scient.pol
 David Gress, lektor, ph.d.
 Morten Grunwald, skuespiller
 Peter Gæmelke, præsident
 Jesper Lau Hansen, dr. jur., professor
 Claes Kastholm Hansen, forfatter, cand.mag.
 Morten Hesseldahl, cand.phil.
 Kjeld Hillingsø, generalløjtnant
 Ulrik Høy, cand. mag., journalist
 Bent Jensen, professor, dr.phil.
 Peter Kurrild-Klitgaard, professor, ph.d.
 Steen Langebæk, direktør
 Henrik Lando, professor, lic.& cand.polit.
 Michael Laudrup, træner
 Henrik Bach Mortensen, direktør
 Karoly Németh, advokat
 Torben Nielsen, direktør
 Jørn Henrik Petersen, professor, dr.phil.
 Søren Pind, cand.jur.
 Samuel Rachlin, cand.mag., kommunikationsdirektør
 Poul Schlüter, cand.jur., tidl. statsminister
 Helle Stangerup, cand.jur., forfatter
 Eva Steiness, professor, dr.med.
 Ditlev Tamm, professor, dr.jur. & phil.
 Edith Thingstrup, cand.theol., sognepræst
 Henrik Wedell-Wedellsborg, advokat, partner
 Frederik Wiedemann, journalist, cand.polit.
 Martin Ågerup, M.A.

Kritik 
CEPOS er flere gange blevet kritiseret for nedtoning af klimaforandringernes alvor og konsekvenserne for både miljøet og den globale økonomi. I 2020 anklagede professor i politisk økologi på Københavns Universitet Jens Friis Lund og lektor ved Institut for Kommunikation og Humanistisk videnskab på Roskilde Universitet Stefan Gaarsmand Jacobsen tænketanken for at gøre brug af en moderne form for klimaskepsis for at nedprioritere behovet for seriøse tiltag i den danske klimapolitik.

Finansiering og årsregnskaber 
CEPOS modtager hverken midler fra andre politiske organisationer eller fra politiske partier, men har en lang række private donorer. Alle sponsorer er, som det normalt ses, ikke offentligt kendte, og i lighed med andre foreninger og private fonde er der ikke publiceret årsregnskaber. Nogle donorer ønsker dog selv at stå frem. CEPOS Universitet, der underviser studerende i frimarkedstænkning, blev indtil 2009 sponsoreret af Saxo Bank med 6-700.000 kr.

Øvrige aktiviteter 
CEPOS og/eller medarbejdere hos CEPOS står bag flere nyhedsformater, særligt i form af podcasts, herunder "Bag om Nyhederne", "Samfundstanker" (som produceres i et samarbejde mellem CEPOS og DK4) og "Regelstaten", som beskæftiger sig med samfundsrelevante emner og nyheder. Her deltager både CEPOS-repræsentanter og gæster med indsigt i det omhandlende emne, der typisk har et borgerligt afsæt eller ønsker at give et borgerligt perspektiv på en given problemstilling eller aktualitet.

Kilder 

 Gress, David, "Hvorfor tænketanke? Hvorfor CEPOS?", Administrativ Debat august 2005 (København: Nordisk Administrativt Forbund 2005)
 Collet, Bernt Johan, "Tænketank skal modne reformer", Berlingske Tidende 6. maj 2004 (København: Det Berlingske Officin 2004)
 Elbjørn, Kasper, "Tænketanke gør en forskel", Morgenavisen Jyllands-Posten 26. marts 2004 (Viby: JP/Politikens Hus A/S 2004)

Eksterne henvisninger 
 CEPOS' hjemmeside
 En analyse fra RUC af CEPOS' politiske kommunikation 

Tænketanke i Danmark
Liberalisme
Danmarks politik
Etableret i 2004